遊南內九龍宮
作者：蘇舜欽
朝代：宋

paragraphs: 昔帝龍驤後，因池大此宮。
蕭笳疊終日，旌仗展無窮。
繪塑神靈集，飛潛爪角雄。
陰軒常隱霧，暗堵亦含風。
巨盜來移國，天王遽避戎。
蒼黄狩巴蜀，倏忽陷河潼。
閣殿回看遠，塵氛久見蒙。
歸來故基在，不與往時同。
疊瓦煙間碧，新蕖露下紅。
波春蕩初月，沙晚發悲鴻。
世變今無復，人愁杳莫終。
樹穿瑶甃裂，碑碎玉樓空。
九曲皆遺石，諸王祗斷蓬。
興亡何足問，一一夕陽中。